

# Llywodraeth Cymru: Edrych ar y berthynas rhwng diwylliant a lles

## Cefndir y sefydliad/adran

**Llywodraeth Cymru** yw llywodraeth ddatganoledig Cymru, ac mae'n gyfrifol am ystod eang o feysydd polisi gan gynnwys:

* addysg
* iechyd
* y Gymraeg
* llywodraeth leol
* trafnidiaeth
* cynllunio
* datblygu economaidd
* gofal cymdeithasol
* diwylliant
* yr amgylchedd
* amaethyddiaeth a materion gwledig
* twristiaeth

Rôl Llywodraeth Cymru yw gwneud penderfyniadau ar faterion yn ymwneud â’r meysydd hyn, a hynny ar gyfer Cymru gyfan. Mae hefyd yn llunio polisïau ac yn eu rhoi ar waith, ac yn cyflwyno cynigion ar gyfer deddfau i Gymru . Mae gweision sifil yn Llywodraeth Cymru yn gwasanaethu Ysgrifenyddion Cabinet a Gweinidogion sy'n gweithio ar faterion sydd wedi'u datganoli i Gymru.

Mae rhagor o wybodaeth am Lywodraeth Cymru ar gael yma: [www.llyw.cymru](http://www.llyw.cymru)

Bydd yr intern yn gweithio yn **nhîm ymchwil Dyfodol Cynaliadwy** Llywodraeth Cymru, sy’n gyfrifol am feysydd tai, yr amgylchedd, diwylliant a chwaraeon. Bydd yr intern yn cydweithio'n agos ag ymchwilwyr cymdeithasol, ystadegwyr a thimau polisi. Bydd yn canolbwyntio’n benodol ar y portffolio diwylliant, a rhaglen Cyfuno yn arbennig.

Rheolir rhaglen Cyfuno gan Is-adran Amgueddfeydd, Archifau a Llyfrgelloedd Llywodraeth Cymru, gyda chefnogaeth Amgueddfa Cymru. Ei nod yw annog a grymuso pobl i gymryd rhan weithgar yn y celfyddydau, diwylliant a threftadaeth ar lefel y gymuned leol. Mae’r rhaglen yn cefnogi ‘Partneriaethau Cyfuno’, sy’n cynnwys sefydliadau diwylliannol, grwpiau cymunedol lleol a sefydliadau addysg, i gydweithio er mwyn datblygu cyfleoedd i gynyddu cyfranogiad mewn gweithgareddau diwylliannol; yn arbennig, ymhlith yr unigolion, y grwpiau a'r cymunedau hynny na fyddent fel arfer yn cymryd rhan yn y mathau hyn o weithgareddau.

Bydd yr interniaeth yn gyfle i fagu profiad o waith Llywodraeth Cymru, i ddefnyddio sgiliau ymchwil ac ystadegol, ac i ddatblygu mwy ar eich sgiliau cyffredinol megis ysgrifennu adroddiadau at sylw darllenwyr nad ydynt yn arbenigwyr.

Bydd yr ymgeisydd llwyddiannus hefyd yn cael y cyfle i ymgyfarwyddo â’r Banc Data Cyswllt Diogel Gwybodaeth Ddienw (SAIL) a Chanolfan Ymchwil Data Gweinyddol (ADRC) Cymru, er mwyn helpu’r ymgeisydd i awgrymu gwaith dadansoddi pellach y gellid ei gynnal yn y dyfodol. Mae Llywodraeth Cymru yn gweithio gyda’r Banc Data a’r Ganolfan i hyrwyddo dadansoddi data gweinyddol a data arolygon mewn ffordd ddiogel a dienw. Mae’n gwneud hyn drwy gyfrwng ei Rhaglen i Wneud Gwell Defnydd o Ddata Presennol. Drwy fod yn rhan o waith y Rhaglen, bydd yr ymgeisydd yn cael y cyfle i ymgyfarwyddo â’r gwahanol fathau o dechnoleg a dulliau sy’n dod i’r amlwg ym maes cysylltu data a gwyddor data y gellir eu defnyddio wrth ddadansoddi casgliadau o ddata gweinyddol a data arolygon sydd wedi’u cysylltu’n ddiogel ac yn ddienw.

## Cefndir

Mae [Deddf Llesiant Cenedlaethau'r Dyfodol (Cymru)](http://gov.wales/legislation/programme/assemblybills/future-generations/?lang=en) yn ddeddf newydd sydd â’r nod o wella llesiant cymdeithasol, economaidd, amgylcheddol a diwylliannol Cymru. Bydd yn golygu y bydd angen i’r cyrff cyhoeddus a restrir yn y Ddeddf feddwl mwy am y tymor hir, gan weithio’n well gyda phobl a chymunedau a gyda'i gilydd, mynd ati i atal problemau a gweithredu mewn ffordd fwy cyson, er mwyn gwneud Cymru yn wlad yr ydym i gyd yn awyddus i fyw ynddi, nawr ac yn y dyfodol.

Er mwyn gwneud yn siŵr ein bod i gyd yn gweithio tuag at wireddu'r un weledigaeth, mae'r Ddeddf yn pennu saith nod llesiant. Mae'r Ddeddf yn rhoi gofyniad cyfreithiol ar Lywodraeth Cymru i bennu dangosyddion cenedlaethol sy'n mesur y cynnydd a wneir tuag at gyflawni'r nodau llesiant. Ar ddechrau bob blwyddyn ariannol, rhaid i Lywodraeth Cymru gyhoeddi adroddiad cynnydd blynyddol sy'n nodi'r cynnydd a wnaed yn ystod yn ystod y flwyddyn flaenorol yn erbyn y dangosyddion cenedlaethol. Gellir gweld y rhestr o ddangosyddion a osodwyd ger bron Cynulliad Cenedlaethol Cymru drwy glicio [yma](http://gov.wales/docs/desh/publications/160316-national-indicators-to-be-laid-before-nafw-cy.pdf).

Bydd Arolwg Cenedlaethol Cymru yn cael ei ddefnyddio i fesur cynnydd yn erbyn llawer o'r dangosyddion cenedlaethol hyn. Mae'r arolwg yn cael ei gynnal ar raddfa fawr, ac mae'n seiliedig ar wybodaeth a gesglir wyneb yn wyneb â sampl o 12,000 o oedolion a ddewisir ar hap bob blwyddyn. Mae'n cyflwyno gwybodaeth gadarn am farn pobl am ystod eang o faterion sydd o ddiddordeb i Lywodraeth Cymru. Mae'r arolwg yn cynnwys amrywiaeth eang o bynciau megis gofal plant, gwirfoddoli, iechyd personol, cymryd rhan mewn chwaraeon, diwylliant, defnyddio'r rhyngrwyd, defnyddio gwasanaethau cyhoeddus (e.e. iechyd, addysg ac awdurdodau lleol) a’r farn amdanynt, tlodi, a llesiant.

## Brîff y prosiect

Nod y prosiect hwn yw dadansoddi data Arolwg Cenedlaethol Cymru er mwyn nodi'r meysydd lle gallai polisi a darparu gwasanaethau chwarae rôl allweddol o ran dylanwadu ar ddangosyddion cenedlaethol llesiant cenedlaethau'r dyfodol.

Mae'r prosiect arfaethedig yn ymwneud â chynnal dadansoddiadau atchweliad er mwyn nodi'r sbardunwyr allweddol (megis demograffeg, incwm, cymwysterau, llesiant, profiadau a barn) ar gyfer canlyniadau yn erbyn y dangosyddion cenedlaethol.

Yr allbynnau fydd cyfres o adroddiadau byr sy'n debyg i'r [adroddiad hwn](http://gov.wales/docs/caecd/research/2017/170301-national-survey-who-most-likely-strong-sense-community-cy.pdf), gan ddilyn y math o ddull gweithredu a nodir yn yr [adroddiad technegol](http://gov.wales/docs/caecd/research/2017/170413-national-survey-technical-report-approach-regression-analysis-cy.pdf) hwn.

Mae Arolwg Cenedlaethol Cymru yn casglu gwybodaeth ar gyfer 15 o’r 46 dangosydd cenedlaethol. Cyhoeddir data ar 13 o'r rhain ym mis Mehefin 2017 am y tro cyntaf:

19. Canran y bobl sy’n byw mewn aelwydydd mewn amddifadedd sylweddol.

23. Canran y bobl sy’n teimlo’u bod yn gallu dylanwadu ar benderfyniadau sy’n effeithio ar eu hardal leol.

25. Canran y bobl sy’n teimlo’n ddiogel gartref, wrth gerdded yn yr ardal leol, ac wrth deithio.

26. Canran y bobl sy’n fodlon ar yr ardal leol fel lle i fyw.

27. Canran y bobl sy’n cytuno eu bod yn perthyn i’r ardal; bod pobl o gefndiroedd gwahanol yn cyd-dynnu’n dda; a bod pobl yn trin ei gilydd â pharch.

28. Canran y bobl sy’n gwirfoddoli.

29. Sgôr llesiant meddyliol cymedrig.

30. Canran y bobl sy’n unig.

36. Canran y bobl sy’n siarad Cymraeg yn feunyddiol ac sy’n gallu siarad mwy nag ychydig eiriau o Gymraeg.

38. Canran y bobl sy’n cyfranogi mewn gweithgareddau chwaraeon deirgwaith neu fwy yr wythnos.

Bydd yr ymchwilydd yn gwneud y canlynol:

1. Dadansoddi'r cysylltiadau rhwng detholiad o'r dangosyddion cenedlaethol ac ymatebion eraill i'r arolwg gan ddefnyddio ystadegau disgrifiadol a dadansoddi cydberthynas. Mae rhywfaint o hyblygrwydd o ran pa ddangosyddion cenedlaethol yn union fydd yn cael eu harchwilio, gan ddibynnu ar gefndir a diddordebau'r ymgeisydd llwyddiannus.
2. Cynnal dadansoddiadau atchweliad logisteg i nodi'r rhagfynegyddion allweddol ar gyfer y dangosyddion a nodir uchod, pan fo ffactorau eraill yn cael eu rheoli.
3. Paratoi fersiwn drafft o adroddiad byr ar ganlyniadau'r dadansoddiadau atchweliad.
4. Rhoi cyflwyniad ar ganlyniadau'r prosiect.
5. Rhoi cymorth i'r tîm mewn perthynas â dadansoddiadau atchweliad mewn pynciau eraill, os bydd amser.

Bydd yr interniaeth wedi’i lleoli yng Nghaerdydd a bydd yn para am gyfnod o 3 mis.

Mae’r interniaeth hon ar gael yn rhan-amser dros gyfnod hirach (dim llai na tri diwrnod mewn wythnos waith). Os hoffech gael eich ystyried ar gyfer gweithio’n rhan-amser, nodwch yr oriau gwaith y byddech yn eu ffafrio ar eich ffurflen gais.

**Canlyniadau disgwyliedig y prosiect**

* Cyfres o adroddiadau byr (un ar gyfer pob dangosydd sydd wedi ei ddewis) sy'n rhoi crynodeb o'r dull gweithredu a ddefnyddiwyd a'r canlyniadau. Rydym am i gasgliadau gael eu cyflwyno mewn ffordd syml a diddorol sy'n gallu cael eu deall gan gynulleidfa heb arbenigedd technegol, er mwyn sicrhau eu bod yn cael eu defnyddio wrth wneud penderfyniadau polisi. Fel enghraifft o sut yr ydym wedi cyflwyno casgliadau atchweliad yn y gorffennol, gweler y gyfres o chwe adroddiad "Pwy sydd fwyaf tebygol ..." yn <http://gov.wales/statistics-and-research/national-survey/?tab=previous&lang=cy>.
* Ffeil syntax ar gyfer cynnal y dadansoddiad, gan gynnwys yr holl waith paratoi data (ee ail-godio newidynnau).
* Cyflwyniad ar gasgliadau'r dadansoddiad i gydweithwyr sy'n gweithio ym maes dadansoddi.

**Manyleb y myfyriwr**

## Rhaid bod gan y myfyriwr:

* Sgiliau dadansoddi data cryf, gan gynnwys dadansoddiadau atchweliad a'r profiad o weithio gyda data arolygon meintiol.
* Profiad o drin a defnyddio data yn Stata neu SPSS.
* Y gallu i gynhyrchu tablau croes a siartiau sydd wedi eu dylunio'n dda, ac i gynhyrchu dogfennau cryno sydd wedi eu hysgrifennu'n dda i gyflwyno deunydd technegol mewn fformat y mae'n hawdd ei ddeall.

## Dyddiad dechrau'r interniaeth

Ionawr 2018 (bydd yn bosibl trafod yr union ddyddiad dechrau)

## Diogelwch

Mae gweithdrefnau fetio Llywodraeth Cymru (sy'n berthnasol i staff dros dro yn ogystal â staff parhaol) yn cynnwys cwblhau ffurflen gais Safon Ddiogelwch Safonol ar gyfer Personél (BPSS) a Holiadur Diogelwch ar gyfer y broses fetio.

Mae'r broses hon yn gofyn i'r ymgeisydd gyflwyno tri math gwreiddiol o ddogfen adnabod. Dylai un o'r rhain fod yn ffotograffig (pasbort, trwydded yrru newydd), un arall yn dangos y cyfeiriad presennol, a’r drydedd yn fil cyfleustodau, tystysgrif geni, P45 neu P60.

## Ymholiadau

Dylid cyfeirio unrhyw ymholiadau sy'n ymwneud â'r swydd neu'r broses ymgeisio at:

* Kate Mulready ([kathleen.mulready001@wales.gsi.gov.uk](mailto:kathleen.mulready001@wales.gsi.gov.uk)
* Rebecca Sarasin (rebecca.sarasin@wales.gsi.gov.uk)

Neu gallwch ein ffonio ar: 03000 251481